Diari Oficial de la Generalitat Valenciana


Sumari del DOGV 4906, del 20-12-2004 (2004/12497)

ORDE de 3 de desembre de 2004, del conseller d'Empresa, Universitat i Ciència, per la qual es convoquen diferents tipus d'ajudes per al foment de la investigació científica i el desenvolupament tecnològic a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4906

Data del DOGV
:   20-12-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/12506


Data del document
:   03-12-2004

Organisme emissor
:   Conselleria d'Empresa, Universitat i Ciència

Tipus de document
:   Ordre

Anàlisi jurídica

 Descriptors 

:   * personal d'investigació
    * centre d'investigació
    * projecte d'investigació
    * recerca i desenvolupament
    * universitat
    * suport econòmic
    * investigació científica
    * societat sense fins de lucre
    * ajuda pública

ORDE de 3 de desembre de 2004, del conseller d'Empresa, Universitat i Ciència, per la qual es convoquen diferents tipus d'ajudes per al foment de la investigació científica i el desenvolupament tecnològic a la Comunitat Valenciana. [2004/A12875]
  
La Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic, establix el marc normatiu en el qual s'ha de desplegar l'actuació de la Generalitat en esta matèria i les finalitats essencials que han de perseguir les activitats de foment i de coordinació, incloent entre estes, específicament, les de millorar tecnològicament el sistema productiu valencià i promoure la difusió i l'aprofitament dels resultats obtinguts de la investigació.
  
D'acord amb el que disposa la dita llei, el programa 542.50, Promoció de la Investigació, que s'inclou en els pressuposts de la Generalitat Valenciana per a cada exercici, establix i dota un sistema d'ajudes a la investigació que té entre els objectius bàsics millorar el nivell d'excel·lència i enfortir la capacitat competitiva del sistema valencià de I+D+I.
  
En esta línia la present convocatòria s'orienta al foment de les activitats dels grups de I+D+I de la Comunitat Valenciana, amb l'impuls de la consolidació i de la projecció a fi que competen en les millors condicions a obtindre els resultats i per a obtindre projectes i recursos financers. A l'hora la present convocatòria pretén finançar projectes que impliquen l'increment dels coneixements científics i tecnològics.
  
Per últim, la convocatòria marca entre els seus objectius fonamentals promoure l'adquisició d'un equipament adequat per a les infraestructures d'investigació i l'enquadrament en el si d'infraestructures o d'instal·lacions que proveïsquen servicis essencials per a la I+D+I en àmplies àrees cientificotecnològiques.
  
Així mateix, el Decret 96/1998, de 6 de juliol, del Govern Valencià, pel qual es regula l'organització de la funció informàtica, la utilització dels sistemes d'informació i el registre de fitxers informàtics en l'àmbit de l'administració de la Generalitat Valenciana, el Decret 87/2002, de 30 de maig, del Govern Valencià, pel qual es regula la utilització de la firma electrònica avançada en la Generalitat Valenciana i el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat, establixen i regulen la utilització de mitjans telemàtics en les actuacions administratives, el qual contempla expressament les ajudes que es convoquen en esta orde com a procediments i tràmits susceptibles de tramitar-se per mitjà del Registre Telemàtic de la Generalitat.
  
D'altra part, el Decret 8/2004, de 3 de setembre, del president de la Generalitat, pel qual s'assignen les competències a la Presidència de la Generalitat i a les conselleries amb competències executives, assigna a la Conselleria d'Empresa, Universitat i Ciència les competències en matèria d'empresa, indústria, comerç interior i exterior, consum, universitats, investigació i innovació tecnològica, i el Decret 133/2004, de 3 de setembre, del Consell de la Generalitat, establix l'estructura orgànica de la Presidència i de les conselleries de l'administració de la Generalitat.
  
Per tot això, fent ús de les atribucions que em conferix l'article 35 de la Llei de Govern Valencià i el Decret 133/2004, de 3 de setembre, anteriorment citat,
  
ORDENE
  
Article 1
  
Es convoquen les ajudes que tot seguit s'indiquen, i s'aproven les bases per les quals es regirà la concessió, que s'inclouen com a annexos de la present orde:
  
a) Ajudes per a projectes d'investigació científica i desenvolupament tecnològic per a grups emergents o de nova creació (annex II)
  
b) Ajudes per a l'adquisició, renovació o millores d'infraestructures per a grups d'investigació (annex III)
  
c) Ajudes per a grups d'investigació (annex IV)
  
Article 2. Finançament de la convocatòria
  
Esta convocatòria recull accions a desplegar durant l'any 2005:
  
a) Les ajudes per projectes d'investigació científica i desenvolupament tecnològic per a grups emergents o de nova creació es financen a càrrec de les línies T4015000 i T5768000 del programa pressupostari 542.50, Promoció de I+D+I.
  
b) Les ajudes per a l'adquisició, renovació o millores d'infraestructures per a grups d'investigació es financen a càrrec de la línia T5768000 del programa pressupostari 542.50, Promoció de I+D+I.
  
c) Les ajudes per a grups d'investigació es financen a càrrec de les línies T4015000 i T5768000 del programa pressupostari 542.50, Promoció de I+D+I.
  
Les concessions estan condicionades a l'existència de crèdit adequat i suficient per a això en els pressuposts de la Generalitat Valenciana.
  
D'acord amb allò que preveu l'article 47.11 del Text Refós de la Llei d'Hisenda Pública i segons el que establix la Llei de Pressupost de la Generalitat Valenciana per a 2005, per orde de la Conselleria d'Empresa, Universitat i Ciència es dóna publicitat a les línies de crèdit i a l'import global màxim destinat a la concessió de les ajudes previstes en la present disposició.
  
La bestreta és possible si la Llei de Pressuposts de la Generalitat Valenciana per a l'any 2005 així ho establix.
  
DISPOSICIONS FINALS
  
Primera
  
Es faculta el director general d'Investigació i Transferència Tecnològica perquè dicte les resolucions necessàries per a l'aplicació, el desplegament i la interpretació de la present orde, i es delega en ell la competència per a resoldre la concessió o la denegació de les ajudes a què fa referència esta convocatòria.
  
Segona
  
Esta orde entra en vigor l'endemà de la publicació en el Diari Oficial de la Generalitat Valenciana.
  
D'acord amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present orde, que esgota la via administrativa, es pot interposar recurs potestatiu de reposició o plantejar directament recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'ha d'interposar davant el conseller d'Empresa, Universitat i Ciència en el termini d'un mes comptador des de l'endemà de la publicació de l'orde en el Diari Oficial de la Generalitat Valenciana.
  
b) El recurs contenciós administratiu s'ha de plantejar davant el Tribunal Superior de Justícia de la Comunitat Valenciana en el termini de dos mesos des de l'endemà de la publicació de l'orde en el Diari Oficial de la Generalitat Valenciana.
  
València, 3 de desembre de 2004
  
El conseller d'Empresa, Universitat y Ciència,
  
JUSTO NIETO NIETO
  
ANNEX I
  
Normes generals de procediment d'aplicació en tots els annexos de la present orde
  
1. Objecte i àmbit de la convocatòria
  
L'objecte de la present convocatòria és regular el procediment de concessió, en règim de publicitat, objectivitat i concurrència competitiva, dels diferents tipus d'ajudes que s'especifiquen en els annexos corresponents.
  
2. Sol·licituds
  
1. Les sol·licituds i la resta de documentació es presenten en doble exemplar dirigides al director general d'Investigació i Transferència Tecnològica en el registre de la Conselleria d'Empresa, Universitat i Ciència o en qualsevol dels llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En les sol·licituds presentades en les oficines de correus el funcionari ha de posar la data i el segell en la sol·licitud, abans de tancar el sobre per a la certificació.
  
2. Així mateix, i segons el que disposa el Decret 18/2004, de 13 de febrer, del Consell de la Generalitat, per a la tramitació dels procediments que preveu esta orde és possible la presentació de sol·licituds, escrits i comunicacions de forma telemàtica.
  
3. Els models d'impresos normalitzats (sol·licituds i la resta de documentació) estan disponibles per a cada ajuda en l'adreça d'Internet http://www.gva.es/industria/invest/invest.htm
  
4. Únicament s'admet una sol·licitud per cada persona física com a investigador principal, per cada un dels tipus d'ajuda que preveuen els diferents annexos d'esta convocatòria.
  
3. Termini de presentació i documentació de les sol·licituds
  
El termini de presentació de sol·licituds és d'un mes a partir de l'endemà de la publicació de la present orde en el Diari Oficial de la Generalitat Valenciana.
  
La sol·licitud s'acompanya de la documentació exigida per a cada tipus d'ajuda en els respectius annexos, i de la següent documentació referida a les entitats sol·licitants:
  
- Còpia dels estatuts o documentació acreditativa de la seua constitució.
  
- Còpia del document acreditatiu de la representació legal de la persona que dóna el vistiplau a la sol·licitud en nom de l'entitat sol·licitant.
  
Si l'entitat sol·licitant és una universitat pública valenciana, el Consell Superior d'Investigacions Científiques o un organisme públic d'investigació de la Generalitat Valenciana amb personalitat jurídica pròpia, no és necessària la presentació de la documentació enumerada.
  
4. Esmena i millora de la sol·licitud
  
Si la sol·licitud no reunix els requisits exigits o la documentació aportada és incompleta o presenta errades que es poden esmenar, es requerix la persona interessada perquè en el termini de deu dies hàbils des de l'endemà de la recepció del requeriment, s'esmene la falta o s'acompanye els documents preceptius, amb l'advertència que si no es fa així, és tindrà per desistit de la sol·licitud, d'acord amb el que preveu l'article 71.1 i 42.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. Avaluació
  
Per a l'avaluació dels aspectes cientificotècnics dels criteris establits en cada annex, la Direcció General d'Investigació i Transferència Tecnològica pot demanar l'assessorament de l'Agència Nacional d'Avaluació i Prospectiva (ANEP) i/o d'una comissió d'experts en les matèries específiques designat pel director general d'Investigació i Transferència Tecnològica.
  
A la vista de la dita avaluació, un òrgan col·legiat format per experts i tècnics, nomenats pel director general d'Investigació i Transferència Tecnològica, elevarà al director general d'Investigació i Transferència Tecnològica la corresponent proposta de resolució.
  
6. Selecció i resolució
  
Una vegada finalitzat el procés d'avaluació, el director general d'Investigació i Transferència Tecnològica dicta les resolucions de concessió o de denegació de les ajudes. Les resolucions de les convocatòries es publiquen en el Diari Oficial de la Generalitat Valenciana.
  
La motivació de la resolució que es dicta queda acreditada en l'expedient.
  
La resolució s'ha de dictar en el termini màxim de 6 mesos. Si no es dicta la resolució en este termini, es consideren desestimades les sol·licituds.
  
7. Obligacions dels beneficiaris
  
1. Els beneficiaris han de complir les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, General de subvencions, en relació amb l'article 47 de la Llei d'Hisenda Pública de la Generalitat Valenciana.
  
2. Els beneficiaris tenen l'obligació de realitzar les activitats subvencionades en els termes de la resolució de concessió, i a justificar-ne la realització en els terminis establits.
  
3. En particular, els beneficiaris tenen l'obligació de:
  
a) Realitzar l'activitat que fonamenta la concessió de la subvenció en les dates compreses entre l'1 de gener i el 31 de desembre de 2005. Qualsevol canvi introduït en les condicions de realització de l'activitat ha de ser comunicat a la Direcció General d'Investigació i Transferència Tecnològica, per a la seua autorització o denegació, si és el cas.
  
b) Acreditar davant la Direcció General d'Investigació i Transferència Tecnològica, la realització de l'activitat o l'adopció del comportament, i també complir els requisits i les condicions que determinen la concessió o el gaudi de l'ajuda.
  
c) Facilitar les actuacions de control financer que corresponen a la Intervenció General de la Generalitat Valenciana, i altres òrgans de control de les institucions autonòmiques, en relació amb les subvencions concedides.
  
d) Comunicar a la Direcció General d'Investigació i Transferència Tecnològica l'obtenció de subvencions o ajudes per a la mateixa finalitat, procedents de qualsevol administració o ens públic o privat de qualsevol nacionalitat.
  
e) Reintegrar, quan correspon segons el que preveu l'article 37 de la Llei 38/2003, de 17 de novembre, General de Subvencions, i en el termini d'un mes des de la notificació corresponent, els imports relatius a les ajudes concedides, i trametre còpia del document acreditatiu del reintegrament a la Direcció General d'Investigació i Transferència Tecnològica. En este últim cas el reintegrament ha d'identificar necessàriament, amb claredat, l'entitat beneficiària i la denominació de la infraestructura, projecte o grup per al qual es va atorgar l'ajuda. No es poden concedir a l'entitat beneficiària altres ajudes, en el mateix exercici ni en exercicis posteriors mentre no s'ha procedit al reintegrament dels fons no utilitzats.
  
f) Quan les entitats beneficiàries siguen entitats privades que no apareixen en l'article 5 de la Llei d'Hisenda Pública de la Generalitat Valenciana: acreditar, si és el cas, que es troben al corrent de les obligacions tributàries i davant la Seguretat Social, amb anterioritat que es dicte la proposta de resolució de concessió, d'acord amb el que establix l'Orde de 30 de maig de 1996, de la Conselleria d'Economia i Hisenda.
  
g) Quan les entitats beneficiàries han d'aportar, d'acord amb la legislació que els és d'aplicació, garanties per a la bestreta de les subvencions, la garantia consistix en un aval bancari per un import igual a la quantitat anticipada.
  
h) Fer constar en les memòries anuals redactades, així com en els treballs i en les activitats realitzats, el patrocini de la Generalitat Valenciana.
  
i) Realitzar una declaració responsable que no es troben sotmesos a les prohibicions que preveu l'article 13 de la Llei 30/2003, General de Subvencions.
  
j) Destinar els béns al fi concret per al qual es va concedir la subvenció durant un període no inferior a 5 anys en els cas de béns que s'inscriuen en un registre públic, ni a 2 anys per a la resta de béns inventariables.
  
k) Quan l'import del gasto subvencionable supere la quantia de 12.000 euros en el supòsit de subministrament de béns d'equip o de prestació de servicis per empreses de consultoria o d'assistència tècnica, sol·licitar com a mínim tres ofertes de diferents proveïdors, llevat que per les especials característiques dels gastos subvencionables no existisca en el mercat suficient nombre d'entitats que facen el subministrament o el presten.
  
8. Gastos subvencionables
  
Les ajudes que preveu esta convocatòria tenen la forma de subvenció, que han de complir amb el que disposa l'article 31 de la Llei 38/2003, de 17 de novembre, General de Subvencions. En cap cas són subvencionables els gastos exclosos en el dit article. En este sentit, els tributs són gastos subvencionables quan el beneficiari de la subvenció els paga efectivament. En cap cas es consideren gastos subvencionables els imposts indirectes quan siguen susceptibles de ser recuperats o de ser compensats, ni els imposts personals sobre la renda.
  
9. Seguiment i control de les actuacions
  
1. El director general d'Investigació i Transferència Tecnològica, establix els procediments adequats per al seguiment i control de les actuacions, i designa, si és el cas, els òrgans, les comissions o els experts que estime necessaris per a realitzar les oportunes actuacions de seguiment i de comprovació de l'aplicació de l'ajuda.
  
2. Tota alteració de les condicions que s'han tingut en compte per a la concessió o, si és el cas, l'obtenció amb posterioritat a la presentació de la sol·licitud d'altres ajudes públiques o privades que, en el conjunt, superen el cost de l'activitat, pot donar lloc a la modificació o la minoració de la subvenció concedida.
  
3. L'incompliment total o parcial dels requisits establits en la present orde i la resta de normes que són d'aplicació, així com les condicions que si és el cas s'establixen en la corresponent resolució de concessió donen lloc, amb l'oportú expedient previ, al reintegrament de les quantitats percebudes i a l'exigència de l'interés de demora corresponent, des del moment del pagament de la subvenció fins a la data en què s'acorda la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, i eventualment a les responsabilitats que se'n poden derivar, segons el que disposa l'article 59 i següents de la mateixa llei.
  
4. Quan en l'exercici de les funcions d'inspecció o de control, es poden deduir indicis de la incorrecta obtenció, gaudi o destinació de l'ajuda percebuda, els agents encarregats d'estes funcions poden acordar la retenció de les factures, els documents equivalents o substitutius i de qualsevol altre document relatiu a les operacions en les quals es manifesten els dits indicis.
  
10. Justificació de les ajudes
  
Sense perjuí del que disposen els successius annexos, així com de les instruccions que pot dictar el director general d'Investigació i Transferència Tecnològica, els beneficiaris tenen l'obligació de presentar en el termini establit per a cada annex, la següent documentació com a justificació del pagament de les ajudes rebudes:
  
a) En el cas d'entitats que han de retre comptes a la Generalitat Valenciana, i que estan permanentment inclosos en els plans d'auditories per mitjà dels quals es duu a terme el control financer, les ajudes es justifiquen per mitjà de certificació expedida per l'òrgan competent on s'expressa que l'ajuda concedida ha sigut correctament assentada en la comptabilitat de l'entitat; que els fons s'han destinat a realitzar l'activitat per a la qual van ser concedits i que la documentació original acreditativa del gasto realitzat i efectivament pagat es troben en les dependències d'esta, a disposició de la Direcció General d'Investigació i Transferència Tecnològica, de la Intervenció General de la Generalitat Valenciana i de la Sindicatura de Comptes, s'ha d'adjuntar una relació detallada dels gastos realitzats en les actuacions a què esta subvenció ha donat suport. Estes entitats han de conservar els originals de les factures i altres justificants de gasto durant el període legalment establit.
  
b) La resta d'entitats públiques o privades, han de presentar els originals o les còpies compulsades dels justificants dels gastos realitzats (factures i la resta de documents de valor provatori equivalent amb validesa amb el trànsit jurídic mercantil o amb eficàcia administrativa) i efectivament pagats (transferències, rebuts, etc.) com a conseqüència de les actuacions a què esta subvenció ha donat suport a nom de l'entitat beneficiària, expedits d'acord amb la normativa vigent.
  
c) Si és el cas, un informe de recepció i d'utilització de l'equipament adquirit en el qual ha de constar una descripció de la ubicació definitiva de l'equipament, així com de la conformitat amb el subministrament, amb la seua qualitat i amb la seua adequació als fins prevists.
  
d) L'entitat beneficiària ha de presentar una certificació en la qual acredite la inclusió de l'equipament objecte d'esta subvenció en el seu inventari, en el cas que l'equipament obtingut passe a ser de la seua propietat.
  
e) Informe final i les publicacions de l'investigador principal, junt amb, si és el cas, el justificant del reintegrament dels fons que no s'han utilitzat.
  
f) Quan les activitats han sigut finançades, a més de la subvenció, amb fons propis o altres subvencions o recursos, s'ha d'acreditar en la justificació l'import, la procedència i l'aplicació d'estos fons a les activitats subvencionades.
  
g) Si és el cas, aportar una declaració responsable acreditativa del compliment de les obligacions a què fa referència la lletra j), de l'apartat 3, de la base 7 del present annex.
  
h) Si concorre el supòsit que preveu la lletra k), de l'apartat 3, de la base 7, del present annex s'han de presentar les ofertes sol·licitades. Quan l'elecció no recaiga en l'oferta econòmica més avantatjosa, s'ha de justificar l'elecció.
  
No complir amb l'obligació de justificació de la subvenció en les termes establits o la justificació és insuficient duu aparellat el reintegrament en les condicions establides en l'article 37 de la Llei 38/2003. La justificació de gastos per quanties inferiors a les fixades en la resolució de concessió, comporta una reducció de l'ajuda o, si és el cas, l'obligació de reintegrament de la diferència.
  
11. Cessió de dades
  
La participació en la present convocatòria implica l'acceptació de la cessió, a favor de les administracions públiques, de les dades contingudes en la sol·licitud presentada com, si és el cas, en la resolució de concessió, a efectes d'estadística, d'avaluació i de seguiment.
  
12. Principis que han de respectar els grups d'investigació
  
1. Els projectes han de respectar els principis fonamentals establits en la Declaració d'Hèlsinki (Assemblea Mèdica Mundial), en el Conveni del Consell d'Europa relatiu al drets humans i a la biomedicina, en la Declaració Universal de la UNESCO sobre el genoma humà i els drets humans, així com els requisits establits en la legislació espanyola en l'àmbit de la investigació biomèdica, la protecció de dades i la bioètica.
  
2. Els projectes que impliquen la investigació en humans o la utilització de mostres d'origen humà han de disposar de la preceptiva autorització expedida pel comité d'ètica del centre corresponent, constituït d'acord amb la normativa legal vigent. L'autorització ha de ser expedida pel president o pel secretari del dit comité, i s'hi fa constar la referència de l'acta de la sessió en la qual s'ha pres l'acord.
  
3. Els projectes que impliquen experimentació amb animals s'han d'atindre al que disposa la normativa vigent i en particular al Reial Decret 223/1988, sobre protecció dels animals utilitzats per a l'experimentació i altres fins científics.
  
4. Els projectes que impliquen la utilització d'organismes modificats genèticament s'han d'ajustar al que disposa la Llei 9/2003, de 25 d'abril, sobre la Utilització Confinada, Alliberament Voluntari i Comercialització d'Organismes Modificats Genèticament, i el reglament pel qual es desplega la llei.
  
13. Responsabilitats
  
La Generalitat Valenciana no és responsable de l'actuació del personal investigador beneficiari de les ajudes, ni pels danys o perjuís que s'esdevenen, sempre que estos s'imputen a este.
  
14. Normes supletòries
  
En allò que no preveuen les presents bases s'ha de complir amb el que disposen les normes que són d'aplicació, i en especial les següents:
  
a) La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
b) El text refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991.
  
c) La Llei de Pressuposts de la Generalitat Valenciana per a l'exercici a què corresponen les ajudes.
  
d) La Llei 38/2003, de 17 de novembre, General de Subvencions.
  
ANNEX II
  
Projectes d'investigació científica i desenvolupament tecnològic per a grups emergents o de creació recent
  
1. Objecte i àmbit
  
L'objecte de la present convocatòria és concedir ajudes a grups d'investigació emergents o de recent creació per a la realització de projectes de I+D.
  
Els projectes presentats en esta convocatòria tenen una duració màxima de 2 anys. En casos correctament justificats, poden tindre una duració menor.
  
En el context de les definicions de l'Enquadrament Comunitari sobre ajudes d'investigació i desenvolupament (96/C45/06), estos projectes es consideren d'investigació fonamental (bàsica i aplicada).
  
2. Naturalesa i quanties de les ajudes
  
Les subvencions poden finançar, totalment o parcialment, el pressupost sol·licitat i la quantia es determina en cada cas d'acord amb els criteris d'avaluació i selecció.
  
Les ajudes concedides són compatibles amb altres ajudes o subvencions, sempre que conjuntament no superen el cost total del projecte.
  
El sol·licitant ha de declarar les ajudes que ha obtingut o sol·licitat per al mateix projecte, tant en el moment d'iniciar-se el projecte com en qualsevol moment posterior.
  
Conceptes susceptibles d'ajuda:
  
a) Gastos d'equipament d'infraestructura cientificotècnica, fins a un màxim de 7.000 euros, per a tota la duració del projecte, consignats i gastats en la 1a anualitat.
  
b) Gastos de material fungible i gastos corresponents a viatges, manutenció i allotjament i /o altres gastos complementaris, necessaris per a l'execució del projecte .
  
c) Gastos de funcionament de les entitats beneficiàries necessaris per al desplegament dels projectes, que és del 15% del finançament concedit al projecte.
  
3. Sol·licitants i beneficiaris
  
Poden ser sol·licitants i beneficiaris de les ajudes previstes en este annex les entitats públiques i privades sense ànim de lucre, amb finalitat investigadora legal o estatutària, amb personalitat jurídica pròpia, capacitat d'obrar i que no es troben inhabilitades per a l'obtenció de subvencions públiques o per a contractar amb l'estat o altres ens públics i que es troben ubicades a la Comunitat Valenciana.
  
Poden presentar projectes, per mitjà de l'organisme i com a investigadors responsables de la seua execució cientificotècnica, les persones físiques amb grau de doctor que ocupen un lloc de treball amb funcions investigadores en les entitats esmentades en el punt anterior. L'investigador responsable dirigirà un grup d'investigació, definit d'acord amb el que disposa l'apartat següent de la present orde.
  
4. Grups d'investigació emergents o de creació recent
  
a) S'entén per grup d'investigació emergent o de creació recent aquell en el qual cap membre del grup ha participat com a Investigador principal en projectes finançats pels Plans Nacionals de I+D o en projectes finançats per Organismes Internacionals.
  
b) Als efectes de l'ajuda regulada en este annex, s'entén per grup d'investigació l'equip format com mínim per tres investigadors, dels quals almenys l'investigador principal i altre membre del grup han de tindre el títol de doctor i han d'ocupar llocs de treball amb finalitat investigadora, en les entitats beneficiàries.
  
5. Tipus de projecte
  
Els projectes d'investigació poden ser tant d'investigació bàsica com d'investigació aplicada. En este últim cas el desplegament dels projectes ha de resultar d'utilitat per a la creació o millora de productes, processos i servicis.
  
6. Formalització de les sol·licituds
  
Les sol·licituds han de tindre la conformitat del representant legal de l'entitat. Esta conformitat implica que l'organisme ha comprovat que la documentació presentada és correcta i que complix els requisits de la convocatòria i que s'ajusta a la normativa del centre.
  
Suposa, així mateix, el compromís de donar suport a la correcta realització del projecte en el cas que estiga finançat.
  
En el cas de la presentació telemàtica de sol·licituds, la conformitat del representant legal de l'entitat s'acredita per mitjà de la relació de tots els projectes que la universitat o l'entitat pública o privada d'investigació presenten.
  
Les sol·licituds s'han de presentar segons el que especifiquen les normes generals de procediment d'esta orde.
  
L'imprés de sol·licitud s'acompanya dels següents documents (tant la sol·licitud com la documentació requerida són susceptibles de presentar-se telemàticament). En un altre cas, s'han de presentar en doble exemplar:
  
a) Memòria cientificotècnica.
  
b) Fotocòpia del DNI de l'investigador principal, en el cas que no s'utilitze la via de presentació telemàtica amb firma electrònica avançada.
  
c) Curriculum vitae de cada un dels investigadors que figuren en la sol·licitud.
  
El personal vinculat a altres organismes han d'aportar l'autorització de l'organisme per a participar en el projecte.
  
Cap investigador principal pot figurar com a investigador principal en més d'una sol·licitud de projecte o de subprojecte d'esta convocatòria.
  
Els membres del grup d'investigació poden participar com a màxim en 2 projectes i han de manifestar si la seua dedicació al projecte és exclusiva o compartida amb altres projectes en vigor.
  
7. Quantia
  
Les subvencions poden finançar, totalment o parcialment, el projecte sol·licitat i la quantia de la subvenció del projecte és de 30.000 euros en total com a màxim per als dos anys de vigència. En este import màxim no s'inclouen els gastos de funcionament de les entitats beneficiàries necessaris per al desplegament del projecte. L'ajuda per a estos gastos ascendix a un 15% addicional al finançament concedit al projecte.
  
8. Avaluació i selecció
  
L'avaluació de les propostes s'efectua d'acord amb els següents criteris:
  
a) Qualitat del grup d'investigació (30 punts).
  
b) Qualitat i interés cientificotècnic del projecte de I+D, objectius i metodologia del projecte (40 punts).
  
c) Adequació del pressupost a les activitats previstes (10 punts).
  
d) Interés científic, social i econòmic del projecte per a la Comunitat Valenciana (20 punts).
  
9. Resolució
  
La resolució es dictarà i es publicarà en el termini de sis mesos des de la publicació de la present convocatòria.
  
10. Pagament i justificació de les ajudes
  
L'import de les ajudes concedides pot lliurar-se anticipadament a les entitats beneficiàries (per a la inclusió en els seus pressuposts) una vegada dictada la resolució, sempre que d'esta manera ho establisca la corresponent Llei de Pressuposts de la Generalitat Valenciana.
  
La inversió de les ajudes es realitza d'acord amb les normes generals que en cada cas regulen els gastos de les entitats beneficiàries i d'acord amb les directrius de la Direcció General d'Investigació i Transferència Tecnològica, que pot demanar informació o verificar qualsevol aspecte relacionat amb l'activitat subvencionada.
  
Per a justificar les ajudes o les subvencions s'ha d'aportar, abans del 15 de desembre de 2005, o el 31 de gener de 2006 en el cas de pagament anticipat, la documentació que s'establix en les normes generals de procediment. En el cas que la subvenció concedida no finance totalment el pressupost sol·licitat, s'ha de justificar únicament l'import de la subvenció concedida.
  
Així mateix, també es justifica l'ús de la subvenció concedida per mitjà del compliment de les normes de seguiment cientificotècnic. A estos efectes, no més cal presentar en el termini màxim de tres mesos des de la finalització del projecte, una memòria breu (màxim 10 folis) on s'han d'especificar totes les publicacions, les patents, les aportacions a congressos i la resta dels resultats de les investigacions.
  
11. Renovació de les ajudes
  
a) La renovació de les ajudes, si és el cas, i la determinació de l'import de l'ajuda per a la segona anualitat es resol, segons les disponibilitats pressupostàries i els resultats del seguiment científic, durant el primer trimestre de l'exercici 2006, pel director general d'Investigació i Transferència Tecnològica, i s'han de respectar sempre les quanties màximes de subvenció establides en la base 7.
  
Per a este fi l'investigador principal haurà de presentar abans de 31 d'octubre de 2005 l'informe anual de progrés i seguiment del projecte.
  
b) La renovació de les ajudes a la realització de projectes concedides a l'empara de l'Orde de 5 de març de 2004, del conseller de Cultura, Educació i Esport, per la qual es convocaven diferents tipus d'ajudes i beques per al foment de la investigació científica i el desenvolupament tecnològic a la Comunitat Valenciana, i la determinació de l'import de l'ajuda per a la segona anualitat dins dels límits establits en l'annex VIII de la citada orde, es resol pel director general d'Investigació i Transferència Tecnològica dins del primer trimestre de 2005, en funció de les disponibilitats pressupostàries i els resultats del seguiment cientificotècnic anual realitzat (a la vista de la documentació presentada per l'investigador principal, que apareix enumerada en la base 11 del referit annex VIII de l'Orde de 5 de març de 2004).
  
ANNEX III
  
Ajudes per a l'adquisició, renovació o millora d'infraestructures per a grups d'investigació
  
1. Objecte i àmbit
  
L'objecte de la present convocatòria és la concessió d'ajudes per a l'adquisició, renovació o millora d'infraestructures d'investigació a les universitats i a les entitats amb finalitat investigadora de titularitat pública o privada, ubicades a la Comunitat Valenciana.
  
2. Requisits de les sol·licituds
  
L'equipament sol·licitat ha de tindre un cost d'entre un mínim de 30.000 i un màxim de 90.000 euros.
  
Les entitats sol·licitants han d'aportar, com a mínim, el 25% del cost de l'equip sol·licitat. El compromís de cofinançament s'ha d'acreditar documentalment en el moment de la presentació de les sol·licituds.
  
Queden exclosos expressament d'esta convocatòria:
  
a) L'adquisició d'ordinadors personals i complements informàtics per a ús exclusivament administratiu.
  
b) Els gastos financers derivats de l'adquisició d'infraestructures i equipaments.
  
c) L'obra civil de remodelació o millora d'edificis, el mobiliari i els aparells i instruments d'ús no científic.
  
3. Beneficiaris
  
Poden ser sol·licitants i beneficiaris d'estes ajudes les entitats públiques i privades, sense ànim de lucre, amb finalitat investigadora legal o estatutària, personalitat jurídica pròpia, amb capacitat d'obrar, que no es troben inhabilitades per a l'obtenció de subvencions públiques o per a contractar amb l'estat o altres ens públics i ubicades a la Comunitat Valenciana.
  
Poden presentar propostes, per mitjà de seu organisme i com a investigadors responsables de la seua execució cientificotècnica, les persones físiques amb grau de doctor que ocupen un lloc de treball amb funcions investigadores en les entitats mencionades en el punt anterior. Estes persones han de formar part d'un grup d'investigació, i ser investigadors principals d'un projecte de I+D vigent finançat amb fons públics.
  
Les sol·licituds han d'anar avalades, almenys, per tres investigadors principals de projectes vigents de I+D i que pertanyen a uns altres grups d'investigació.
  
Cada investigador pot subscriure només una proposta, ja siga com a investigador principal o com a avalador.
  
4. Formalització de les sol·licituds
  
Les sol·licituds han de tindre la conformitat del representant legal de l'entitat. Esta conformitat implica que l'organisme ha comprovat que la documentació presentada és correcta i que complix els requisits que establix la convocatòria i s'ajusta a la normativa del centre.
  
En cas de la presentació telemàtica de sol·licituds, la conformitat de representant legal de l'entitat s'acredita per mitjà de la relació de totes les propostes que la universitat o l'entitat pública o privada d'investigació presenten.
  
Les sol·licituds es presenten d'acord amb el que especifiquen les normes generals de procediment d'esta orde.
  
La sol·licitud s'acompanya dels següents documents (tant la sol·licitud com la documentació requerida són susceptibles de presentació telemàtica). En un altre cas s'han de presentar en doble exemplar:
  
a) Curriculum vitae de l'investigador principal i dels avalistes.
  
b) Factura proforma o pressupost en la qual s'han de consignar les especificacions tècniques i el preu de l'equip sol·licitat.
  
c) Memòria d'adequació de l'equipament sol·licitat a les activitats de I+D+I de l'organisme sol·licitant, localització i ús compartit. Si es disposa ja de l'equip sol·licitat, s'ha d'indicar la seua antiguitat els avantatges i la utilitat del nou equipament.
  
d) Fotocòpia del DNI de l'investigador sol·licitant en cas de no fer ús de la via de presentació telemàtica amb firma electrònica avançada.
  
5. Avaluació
  
Els criteris que s'establixen per a l'avaluació de les sol·licituds d'equipament cientificotecnològic són els següents:
  
a) L'adequació de l'equip sol·licitat a les activitats de I+D+I de l'organisme i grup sol·licitant (30 punts).
  
b) L'ús compartit de l'equipament per part dels investigadors i/o grups de l'entitat beneficiària, així com la localització de l'equipament en servicis generals d'esta (20 punts).
  
c) La qualitat científica de l'investigador sol·licitant i dels investigadors que avalen la sol·licitud (40 punts).
  
d) El grau de cofinançament acreditat per part de l'entitat sol·licitant i la disponibilitat d'altres fonts de finançament per al mateix equipament (10 punts).
  
6. Resolució
  
La concessió o la denegació de les ajudes es realitza per resolució del director general d'Investigació i Transferència Tecnològica.
  
La resolució es dicta i es publica en el termini màxim de 6 mesos des de la publicació de la present convocatòria.
  
7. Pagament
  
El pagament de l'import de l'ajuda es pot fer efectiu anticipadament a les entitats beneficiàries, una vegada s'adopte la resolució de concessió, sempre que així ho establisca la Llei de Pressuposts de la Generalitat Valenciana per a l'exercici 2005.
  
Les actuacions subvencionades s'han de realitzar entre l'1 de gener i el 31 de desembre de 2005.
  
Per a justificar l'ús de les ajudes, les entitats beneficiàries han de presentar tots els justificants de gasto i la corresponent acta de recepció que acredite el bon funcionament dels equips adquirits, segons el que disposen les normes generals de procediment. Han de presentar esta documentació justificativa abans del 10 de desembre de 2005, en el cas que no hagen anticipat pagaments i abans del 31 de gener de 2006 en els cas de pagaments anticipats.
  
ANNEX IV
  
Ajudes a grups d'investigació
  
1. Objecte
  
L'objecte d'esta convocatòria és identificar, registrar i donar suport als grups d'investigació de les universitats i centres públics o privats d'investigació de la Comunitat Valenciana.
  
Esta ajuda té com a finalitat potenciar la seua activitat en funció de les necessitats del grup, tant d'equipament com de material fungible i altres gastos, segons les condicions establides en les bases següents.
  
2. Sol·licitants i beneficiaris
  
Poden ser sol·licitants i beneficiaris de les ajudes les entitats públiques o privades, sense ànim de lucre, amb finalitat investigadora legal o estatutària, personalitat jurídica pròpia, amb capacitat suficient d'obrar i que no es troben inhabilitats per a l'obtenció de subvencions públiques o per a contractar amb l'Estat o amb altres entitats públiques i ubicades a la Comunitat Valenciana.
  
Poden presentar propostes per mitjà del seu organisme i com a investigadors responsables de l'execució cientificotècnica, les persones físiques amb grau de doctor que ocupen un lloc de treball amb funcions investigadores en les entitats esmentades en el punt anterior, s'entén per grup d'investigació a estos efectes, el que disposa l'apartat següent de la present orde.
  
3. Definició de grup d'investigació
  
A efectes de la present convocatòria s'entén per grup d'investigació aquell constituït per diversos investigadors, que acrediten una coherència i una trajectòria compartida per mitjà de publicacions, de la participació en projectes comuns i de les activitats conjuntes de transferència i de difusió de coneixements i de resultats a la societat.
  
4. Requisits dels grups d'investigació
  
4.1 Els grups per als quals es presenten les sol·licituds han de tindre un mínim quatre membres, segons els criteris següents:
  
a) Almenys tres dels membres han de tindre la condició de doctor i dedicació completa a l'entitat sol·licitant, és a dir, han de ser personal fix vinculat estatutàriament o contractualment a esta (catedràtic, professor titular de la universitat, o d'escola universitària, o investigador de plantilla del centre d'investigació).
  
b) La resta dels membres, almenys un dels quals també ha de ser doctor, poden ser:
  
- Investigadors contractats per un període mínim d'un any, és a dir, professors associats o ajudants i altres investigadors contractats.
  
- Altres investigadors i col·laboradors, com professors visitants, emèrits, etc.
  
4.2 Cada investigador només pot formar part d'un grup.
  
4.3 El grup ha de tindre com a mínim un projecte d'investigació nacional o internacional finançat amb fons públics en concurrència competitiva en vigor.
  
4.4 Els membres del grup ha de tindre reconeguts un nombre de trams d'investigació per part de la Comissió Nacional d'Avaluació de l'Activitat Investigadora d'almenys 5. En el cas que el dit indicador no siga aplicable, es considerarà una experiència equivalent avalada per altres criteris objectius.
  
5. Naturalesa i quantia de les ajudes
  
5.1 Les ajudes als grups d'investigació poden servir per a finançar els conceptes descrits en els apartats següents:
  
a) Gastos d'equipament d'infraestructura cientificotècnica.
  
b) Adquisició de material fungible i bibliogràfic.
  
c) Altres gastos, com la utilització de grans instal·lacions, servicis de suport o uns altres gastos correctament justificats.
  
El grup establix la prioritat dels conceptes pels quals se sol·licita l'ajuda segons les seues necessitats.
  
5.2 L'import màxim de les ajudes és el següent:
  
Per al concepte a) 7.000 euros
  
Per a la suma dels conceptes b) i c) fins a un màxim de 20.000 euros.
  
5.3 Les activitats subvencionades han de realitzar-se en el termini d'un any.
  
6. Sol·licituds
  
Les sol·licituds han de comptar amb la conformitat del representant legal de l'entitat. Esta conformitat implica que l'organisme ha comprovat que la documentació presentada és correcta i que complix els requisits que establix la convocatòria i s'ajusta a la normativa del centre.
  
En el cas de la presentació telemàtica de sol·licituds, la conformitat del representant legal de l'entitat s'acredita per mitjà de la relació de tots els grups que la universitat o l'entitat pública o privada d'investigació presenta.
  
Les sol·licituds s'han de presentar segons el que especifiquen les normes generals de procediment d'esta orde.
  
La sol·licitud s'ha de presentar acompanyada dels següents documents (tant la sol·licitud com la documentació requerida són susceptibles de presentar-se telemàticament). En un altre cas, s'han de presentar en doble exemplar:
  
a) Currículum conjunt del grup, que ha de tindre especialment les referències dels projectes i de les activitats de I+D i de transferència de tecnologia, de producció científica (publicacions, patents, ponències, etc.), de formació de doctorands (tesis llegides en el si del grup) o personal investigador i d'altres activitats anàlogues, que el grup considere més rellevants d'entre les efectuades en els últims cinc anys.
  
b) Relació d'ajudes de I+D que disposa el grup i el seu període de vigència.
  
c) Fotocòpia del DNI de l'investigador principal en el cas de no fer ús de la via de presentació telemàtica amb firma electrònica avançada.
  
7. Avaluació i selecció
  
7.1 Avaluació
  
La valoració de les sol·licituds es realitza d'acord amb els criteris següents:
  
El currículum del grup.
  
La composició, l'estructura i la coherència del grup.
  
7.2 Selecció
  
La selecció de les sol·licituds s'efectua en funció de les disponibilitats pressupostàries i d'acord amb els resultats de l'avaluació anterior.
  
8. Resolució i publicació de la convocatòria
  
1. El director general d'Investigació i Transferència Tecnològica dicta la resolució de concessió o de denegació. La resolució de la convocatòria es publica en el Diari Oficial de la Generalitat Valenciana.
  
2. La resolució es dicta i es publica en el termini màxim de 6 mesos des de la publicació de la present convocatòria. Si no es dicta resolució en el dit termini es consideraran desestimades les sol·licituds presentades.
  
9. Pagaments
  
El 100% de l'import de l'ajuda concedida es pot lliurar de bestreta a les entitats beneficiàries per a la inclusió en els seus pressuposts, una vegada dictada la resolució, sempre que d'esta manera s'establisca en la Llei de Pressuposts per a 2005.
  
10. Justificació
  
L'import de l'ajuda es justifica segons el que establixen les normes generals de procediment. S'ha de presentar esta documentació justificativa abans del 10 de desembre de 2005 en el cas que no s'haja anticipat els pagaments i abans del 31 de gener de 2006 en el cas de pagaments anticipats. En el cas que la subvenció concedida no finance totalment el pressupost sol·licitat, s'ha de justificar únicament l'import de la subvenció concedida.
  
11. Renovació de les ajudes a grups concedides en convocatòries anteriors
  
a) La renovació de les ajudes, si és el cas, i la determinació de l'import de l'ajuda per a la segona o tercera anualitat es determina segons les disponibilitats pressupostàries i els resultats del seguiment científic, per resolució del director general d'Investigació i Transferència Tecnològica.